**Περίληψη**

Αντικείμενο της εργασίας που ακολουθεί αποτελεί μια ειδική πληθυσμιακή ομάδα ενηλίκων η οποία βιώνει τον κοινωνικό αποκλεισμό. Η διάρθρωσή της εκτείνεται σε τέσσερις ενότητες: Στην πρώτη επιχειρείται αφενός η συνοπτική περιγραφή ενός προγράμματος εκπαίδευσης ενηλίκων το οποίο απευθύνεται στη συγκεκριμένη ομάδα και αφετέρου η παρουσίαση των χαρακτηριστικών των εν λόγω εκπαιδευομένων και πώς αυτά δύνανται να επηρεάσουν τη συμμετοχή τους. Στη δεύτερη θα γίνει προσπάθεια να γίνει έκθεση των δράσεων που θα πρέπει να υλοποιηθούν με σκοπό την ολοκλήρωση ενός τέτοιου προγράμματος. Εν συνεχεία, στην τρίτη ενότητα η εργασία επικεντρώνεται στην παρουσίαση ενός ενδεχόμενου προβλήματος στο συγκεκριμένο πρόγραμμα, στην αιτιολόγηση της προέλευσής του καθώς και στους τρόπους αντιμετώπισής του εκ μέρους του εκπαιδευτή. Εν κατακλείδι, στην τέταρτη ενότητα γίνεται αναφορά του ή των ρόλων που θα πρέπει να υιοθετήσει ο εκπαιδευτής με σκοπό την επίλυσή του καθώς και η αιτιολόγηση αυτής της επιλογής.